溪上見梅
作者：沈與求
朝代：宋

paragraphs: 晴溪漲淥如陰苔，晴山插影相低回。
畫船疊鼓順流下，波光浩蕩征帆開。
灘縈岸繚柂牙轉，水石相激如奔雷。
須臾已復過絕壁，歸路漸近嚴陵臺。
山重溪複境彌迥，暗香忽自空中來。
日斜正見叢棘外，炯炯疏片飄寒梅。
槎牙一種獨愁絕，含情不語明巖隈。
凌波疑是水仙出，縞衣素質行徘徊。
下窺清淺一笑粲，坐使凡卉俱塵埃。
山谷之儒已臞甚，龜腸鶴骨世所咍。
相逢頓覺百憂釋，不嫁春風誰與媒。
舟行易遠空回首，角聲吹夢心悠哉。